钦定古今图书集成/明伦汇编/家范典/第017卷 > 《孟东野失子》韩愈
## 钦定古今图书集成/明伦汇编/家范典/第017卷 > 《孟东野失子》韩愈

东野连产三子。不数日辄失之，几老。念无后以悲。其友人昌黎韩愈。惧其伤也。推天假其命以喻之。

“失子将何尤？吾将上尤天，女实主下人，与夺一何偏。
彼于女何有，乃令蕃且延。此独何罪辜，生死旬日间，
上呼无时闻，滴地泪到泉。地祗为之悲，瑟缩久不安。
乃呼大灵龟，骑云款天门。问天主下人，薄厚胡不均？
天曰天地人，由来不相关。吾悬日与月，吾系星与辰。
日月相噬啮，星辰踣而颠。吾不女之罪，知非女由因。
且物各有分，孰能使之然。有子与无子，祸福未可原。
鱼子满母腹，一一欲谁怜。细腰不自乳，举族长孤鳏。
鸱枭啄母脑，母死子始翻。蝮蛇生子时，坼裂肠与肝。
好子虽云好，未还恩与勤。恶子不可说，鸱枭蝮蛇然。
有子且勿喜，无子固勿叹。上圣不待教，贤闻语而迁。
下愚闻语惑，虽教无由悛。大灵顿头”受，即日以命还
地祗谓大灵女往告其人，东野夜得梦，有夫元衣巾
闯然入其户，三称天之言，再拜谢，元夫收悲以欢忻。